Sagrada Familia – uit ‘n ander wêreld | Loer Toer
Spanje August 18, 2017 1 Comment
Die eerste keer wat ek in ‘n kar gebid het, was toe die mal Persiër (oftewel Iraniër) die vier van ons reisigers agter in sy ruim Mercedes ge-sardien het en in dolle vaart deur die druk verkeer van Barcelona na die katedraal Sagrada Familia gejaag het. Ek was nog besig, ná ons aankoms, om Amen te sê toe die mal Persiër ons, weer in dolle vaart, een van die siertorings van die reuse katedraal in aanbou opjaag. Ek het nie die trappe getel nie, maar ek skat dit was so drie honderd. Die uitsig oor die stad was wasig en manjefiek.
Die aanvang van die konstruksie van die katedraal is in 1882, toe Antoni Gaudi, die Katalaanse argitek, dertig is. Vir ‘n aantal redes is daar met die bouery gesloer. Toe Gaudi in 1926 oorlede is, is dit nog glad nie voltooi nie. Die storie is dat van die bouplanne verlore geraak het en dat Gaudi se konsep vir die katedraal nie uitvoerbaar is nie. Dit is hoe ek dit meer as veertig jaar daarna gesien het, ‘n katedraal sonder ‘n dak. Inteenstelling hiermee was die voorportale en die torings vir my fassinerend.
Onvoltooid, uit ‘n ander wereld
Die Basilika van die Sagrada Familia is soos niks wat ek al gesien het nie. Die kunskritikus Rainer Zerbst sê, “Dit is seker onmoontlik om ‘n soortgelyke kerk in die hele kunsgeskiedenis te vind.”
Die gotiese toevoeging
Die voorportale het in die afgelope jare ‘n byvoeging gekry in die vorm van ekspressiewe gotiese rame voor die oorspronklike portale.
Kunsbeelde in die kerk
En die laasgenoemde het my oorstelp – hulle kom voor as die ingange van stalagtiet-grotte, met die sement wat nog van hulle boë afdrup. Die kleurtekstuur van die hele fasade van die kerk laat mens voel dat hierdie gebou uit die grond uit opgestaan het. Tog kom die treffende geronde torings amper speels en kunsmatig voor.
Ek het spyt dat ek nie van Gaudi se ander argitektuur in Barcelona en Madrid gesien het nie. Van foto’s kan ek sê dat die organiese inslag, wat vreemd en selfs droomagtig is, is getrou aan die eksentrieke gees van Katalonië wat van die wêreld se mees oorsponlike kunswerk gelewer het.
Antoni Gaudi, 1880
Die rit terug na die kampeerterrein met die mal Persiër was meer bedees.
Sagrada Familia, met konstruksietorings – archdaily.com
Sagrada Familia, met toevoeging – travelandfilm.com
Figure – Pinterest
Sagrada Familia, met bome – globaltickets.com
Tagged: gotiek, Katalonie, kreatiwiteit, skeppende argitektuur
← PAUL KLEE – die andersword van kuns
Käthe Kollwitz – kuns as skadu →
One thought on “Sagrada Familia – uit ‘n ander wêreld ”
Huldah van Wyk August 19, 2017 at 1:34 pm Reply
Die Zeitz Museum vir Kontemporêre Afrika-Kuns, Kaapstad
Ku Sang, Koreaanse digter
Om beelde te maak